**NOTĂ DE FUNDAMENTARE**

Administraţia Naţională de Meteorologie este persoană juridică română cu statut de regie autonomă de interes public naţional, se organizează şi funcţionează pe bază de gestiune economică şi autonomie financiară şi funcţionează sub autoritatea Ministerului Mediului, Apelor şi Pădurilor.

Bunurile administrate de Ministerul Mediului, Apelor şi Pădurilor şi a unităţilor din subordine sunt înscrise în anexa nr. 12 la Hotărârea Guvernului nr. 1.705/2006 pentru aprobarea inventarului centralizat al bunurilor din domeniul public al statului, cu modificările si completările ulterioare.

În conformitate cu prevederile art. 288 alin. (1) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, inventarul bunurilor din domeniul public al statului se întocmeşte şi se modifică, după caz, de ministere sau de celelalte organe de specialitate ale administraţiei publice centrale, atât pentru bunurile aflate în administrarea acestora, cât şi pentru bunurile aflate în administrarea unităţilor din subordinea, coordonarea sau sub autoritatea acestora, precum şi de autorităţile publice autonome, şi se aprobă prin hotărâre a Guvernului.

Potrivit punctului nr. 21 din anexa nr. 2 la Ordonanța de urgență a Guvernului nr.57/2019, cu modificările și completările ulterioare, cantoanele hidrotehnice, stațiile hidrologice, meteorologice și de calitate a apelor aparțin domeniului public al statului.

În conformitate cu prevederile art. 2 alin. (1) lit. a), c), e) și f) din Anexa nr.1 - „Norme tehnice pentru întocmirea și actualizarea inventarului bunurilor din domeniul public al statului” la Hotărârea Guvernului nr.1176/2024 privind aprobarea Normelor tehnice pentru întocmirea și actualizarea inventarului bunurilor din domeniul public al statului și ale inventarului bunurilor imobile din domeniul privat al statului, există obligativitatea modificării inventarului centralizat al bunurilor din domeniul public al statului ori de câte ori se modifică:

„a) regimul juridic al bunurilor și/sau titularul dreptului de proprietate, respectiv în cazul unor intrări sau ieșiri de bunuri în inventar, după caz; (…) c) datele de identificare ale bunurilor, respectiv denumire, adresă; (…) e) valoarea de inventar a bunurilor din domeniul public al statului și f) codurile de clasificație ale acestora”. Potrivit alin.(2) al aceluiași articol „Necesitatea și oportunitatea promovării proiectului de hotărâre a Guvernului, realitatea și corectitudinea datelor prezentate aparțin inițiatorului și/sau titularului dreptului de administrare, după caz”.

Totodată, la art. 5 alin. (1) din anexa anterior menționată este prevăzut faptul că în inventarul bunurilor din domeniul public al statului se înscriu bunurile reprezentând imobilizări finalizate, după recepția, darea în folosință sau punerea în funcțiune a acestora, după caz, realizate din fonduri publice și care, potrivit legii, aparțin domeniului public al statului, acestea fiind cuprinse cu valoarea corespunzătoare surselor bugetare utilizate, în baza unui act adoptat în acest sens.

În conformitate cu prevederile art. 867 alin. (1) precum și cu cele ale art. 868 alin. (1) din Legea nr. 287/2009 privind Codul Civil, republicată, cu modificările și completările ulterioare, dreptul de administrare “se constituie prin hotărâre a Guvernului” și “aparține regiilor autonome sau, după caz, autorităţilor administraţiei publice centrale sau locale şi altor instituţii publice de interes naţional, judeţean ori local”.

Proiectul de act normativ se referă la modificarea inventarului bunurilor care alcătuiesc domeniul public al statului, date în administrarea Administraţiei Naţionale de Meteorologie, având în vedere:

1. obținerea de bunuri noi, care trebuie înscrise în inventarul centralizat al bunurilor care alcătuiesc domeniul public al statului, având drept obiectiv “dezvoltarea sistemului național de monitorizare și avertizare a fenomenelor meteorologice periculoase pentru asigurarea protecției vieții și a bunurilor materiale”;
2. actualizarea valorilor de inventar ale unor bunuri imobile și mobile, înscrise în anexa nr. 12 la Hotărârea Guvernului nr. 1705/2006, cu modificările și completările ulterioare, care alcătuiesc domeniul public al statului date în administrarea Administraţiei Naţionale de Meteorologie, ca urmare a executării lucrărilor de modernizare;
3. actualizarea codului de clasificație din 8.30.\_ în 8.30.03, conform prevederilor Anexei nr. 1.2 la Normele tehnice pentru întocmirea și actualizarea inventarului bunurilor din domeniul public al statului, anexă la Hotărârea Guvernului nr.1176/2024;
4. actualizarea denumirii bunului mobil cu nr. MF 149691 din „STATIE AUTOMATA MAWS.W23216/SMJ BRAILA(385801)” în „STAȚIE AUTOMATĂ MAWS.W23216/SMJ BRĂILA”.

Administrația Națională de Meteorologie a avut în derulare proiectul „Dezvoltarea sistemului național de monitorizare și avertizare a fenomenelor meteorologice periculoase pentru asigurarea protecției vieții și a bunurilor materiale”, Cod SMIS 2014+ 127994, conform Contractului de Finanțare nr. 234/21.12.2018. Proiectul este finanțat din Fondul de Coeziune al Uniunii Europene prin Programul Operațional Infrastructură Mare - POIM 2014-2020, Axa prioritară 5 - Promovarea adaptării la schimbările climatice, a prevenirii şi a gestionării riscurilor, Obiectivul Specific 5.1 - Reducerea efectelor şi a pagubelor asupra populaţiei cauzate de fenomenele naturale asociate principalelor riscuri accentuate de schimbările climatice, în principal de inundaţii şi eroziune costieră.

Bunurile noi rezultate, în urma derulării proiectului „Dezvoltarea sistemului național de monitorizare și avertizare a fenomenelor meteorologice periculoase pentru asigurarea protecției vieții și a bunurilor materiale”, Cod SMIS 2014+ 127994, având datele de identificare prevăzute în anexa nr. 1 la proiectul de act normativ, în număr de 112 bunuri, o valoare totală de 20.576.678 lei, includ echipamente meteorologice moderne cum ar fi stații, radare meteorologice și software de prognoză avansată.

Proiectul a presupus îmbunătățirea performanțelor tehnice a 3 radare meteorologice în bandă S, recepționate prin procesul de recepție cantitativ-calitativă finală și de punere în funcțiune nr. 3254/06.07.2020, retehnologizarea unui număr de 45 de stații meteorologice automate din cadrul Rețelei Naționale de Stații Meteorologice Automate, livrate în cadrul Contractului nr. 1775/01.04.2019 - Proces – Verbal de recepție cantitativ-calitativă și de punere în funcțiune nr. 5575/17.09.2019, modernizarea sistemelor de vizualizare-diseminare, de comunicații și de securitate, de gestionare a datelor climatice, de asimilare de date, precum și modernizarea aplicațiilor operaționale în prognoza de scurtă și foarte scurtă durată (nowcasting), echipamente recepționate prin procesele verbale nr. 1077/04.03.2021, nr. 4007/18.08.2022, nr.1783/26.04.2022, respectiv nr. 4546/ 29.07.2019.

Având în vedere art.3 alin.(2) din Legea nr. 216/2004 privind înfiinţarea Administraţiei Naţionale de Meteorologie, cu modificările şi completările ulterioare, utilizarea acestor echipamente va permite Administraţiei Naţionale de Meteorologie să îmbunătățească informațiile privind detecția și monitorizarea evoluției spațio-temporale a sistemelor noroase atmosferice, necesare meteorologilor previzioniști, fiind asigurată continuitatea furnizării de date radar, în regim operativ, către meteorologi și către utilizatorii specializați (de exemplu, instituții de la nivel central și local cu rol în prevenirea și gestionarea situațiilor de urgență), să funcționeze la nivelul actual de performanță internațională în domeniu și în acord cu cerințele și recomadările Organizației Meteorologice Mondiale (OMM), să asigure un răspuns optim în cazul situațiilor de vreme extremă, dar și în ceea ce privește furnizarea de parametri meteorologici cu frecvență crescută.

Toate aceste echipamente au fost evidenţiate iniţial în contabilitatea sediului central al Administraţiei Naţionale de Meteorologie şi apoi au fost transferate la Sucursale (Centrele Meteorologice Regionale) odată cu instalarea şi punerea lor în funcţiune în locaţiile stabilite.

Modernizarea bunurilor existente, în urma derulării proiectului „Dezvoltarea sistemului național de monitorizare și avertizare a fenomenelor meteorologice periculoase pentru asigurarea protecției vieții și a bunurilor materiale”, Cod SMIS 2014+ 127994 și a utilizării sumelor din fonduri proprii, având datele de identificare prevăzute în anexa nr.2 la proiectul de act normativ, vizează un număr de 50 bunuri. Valoarea totală a acestor bunuri înainte de modernizare a fost de 104.928.373 lei, iar valoarea totală după modernizare este de 111.375.227 lei, și trebuie înscrisă în inventarul centralizat al bunurilor care alcătuiesc domeniul public al statului.

Modernizarea efectuată din surse proprii de finanţare, pentru bunul mobil RADAR DOPPLER IN BANDA S, WSR-98D-OBSERVATOR RADAR ORADEA indentificat cu nr.MF 149049, în valoare de 240.855,00 lei va fi cuprinsă în inventarul bunurilor din domeniul public al statului după recuperarea amortizării investiţiei, respectiv la expirarea duratei normale de utilizare, potrivit art.5 alin. (2) din anexa nr. 1 la Hotărârea Guvernului nr. 1176/2024. Prin urmare valoarea de inventar de 20.975.456 lei, prevăzută în conţinutul anexei nr.2, reprezintă suma valorii de inventar de 19.774.589 lei, înscrisă în inventarul centralizat, cu valoarea modernizării în cadrul proiectului de 1.200.867 lei.

În conformitate cu prevederile Anexei nr.1.2 la Normele tehnice pentru întocmirea și actualizarea inventarului bunurilor din domeniul public al statului, anexă la Hotărârea Guvernului nr.1176/2024, se actualizează codul de clasificație pentru bunurile mobile prevăzute în anexa nr.2, la poz.1-40, respectiv 44-46 din 8.30.\_ în 8.30.03.

Ca urmare a verificării conformității datelor înscrise în anexa nr.12 la Hotărârea Guvernului nr.1705/2006, cu modificările și completările ulterioare, cu situația reală, este necesară modificarea denumirii bunului mobil cu nr. MF 149691 din „STAȚIE AUTOMATĂ MAWS.W23216/SMJ BRĂILA(385801)” în „STAȚIE AUTOMATĂ MAWS.W23216/SMJ BRĂILA”.

Bunurile specificate mai sus aparțin domeniului public al statului, în conformitate cu prevederile art. 16 alin.(2) și ale art. 17 din Legea nr.139/2000 privind activitatea de meteorologie, republicată, cu modificările și completările ulterioare, respectiv:

Art. 16 (2) - „Reţeaua naţională de supraveghere meteorologică cuprinde, de asemenea, mijloacele tehnice utilizate pentru transmiterea şi colectarea datelor meteorologice”

Art. 17 - „Reţeaua naţională de supraveghere meteorologică constituie proprietate publică a statului şi se încredinţează în administrare Centrului meteorologic naţional”.

Bunurile care se înscriu în inventarul centralizat al bunurilor din domeniul public al statului nu sunt grevate de sarcini, nu fac obiectul unor cereri de revendicare și/sau al unor litigii aflate pe rolul instanțelor judecătorești.

Necesitatea și oportunitatea promovării proiectului de act normativ, realitatea și corectitudinea datelor prezentate aparțin Administrației Naționale de Meteorologie, care promovează acest proiect, prin Ministerul Mediului, Apelor și Pădurilor, în temeiul art. 1 lit. b) din Regulamentul privind procedurile, la nivelul Guvernului, pentru elaborarea, avizarea și prezentarea proiectelor de documente de politici publice, a proiectelor de acte normative, precum și a altor documente în vederea adoptării/aprobării, aprobat prin Hotărârea Guvernului nr. 561/2009.

Prezentul act normativ nu prezintă impact asupra domeniilor social, economic și de mediu, asupra bugetului general consolidat sau asupra legislației în vigoare, conform prevederilor art. 1 alin. (3) lit. a) din Hotărârea Guvernului nr.443/2022 pentru aprobarea conţinutului instrumentului de prezentare şi motivare, a structurii raportului privind implementarea actelor normative, a instrucţiunilor metodologice pentru realizarea evaluării impactului, precum şi pentru înfiinţarea Consiliului consultativ pentru evaluarea impactului actelor normative, cu completările ulterioare.

Luând în considerare cele expuse, a fost elaborat proiectul de Hotărâre a Guvernului privind înscrierea în inventarul centralizat al bunurilor din domeniul public al statului a unor bunuri mobile și darea în administrarea Ministerului Mediului, Apelor şi Pădurilor - Administraţia Naţională de Meteorologie, precum și actualizarea valorilor de inventar, codului de clasificație și denumirii ale unor bunuri imobile și mobile aflate în domeniul public al statului și în administrarea Ministerului Mediului, Apelor şi Pădurilor - Administraţia Naţională de Meteorologie, înscrise în anexa nr. 12 la Hotărârea Guvernului nr. 1.705/2006 pentru aprobarea inventarului centralizat al bunurilor din domeniul public al statului, care în forma prezentată a fost avizat de către ministerele interesate şi pe care îl supunem spre adoptare.

**MINISTRUL MEDIULUI, APELOR ŞI PĂDURILOR,**

**MIRCEA FECHET**

**AVIZĂM :**

**VICEPRIM-MINISTRU,**

**MINISTRUL AFACERILOR INTERNE**

**MARIAN-CĂTĂLIN PREDOIU**

|  |  |
| --- | --- |
| **VICEPRIM-MINISTRU**  **MINISTRUL FINANȚELOR,**  **BARNA TÁNCZOS** | **MINISTRUL JUSTIŢIEI,**  **RADU MARINESCU** |

**Secretar General,**

**Alexandru AVRAM**

|  |  |
| --- | --- |
| **Secretar General Adjunct,**  **Teodor DULCEAŢĂ** | **Secretar General Adjunct,**  **Győző-István BÁRCZI** |

**Direcția Generală Resurse Umane, Juridică și Relația cu Parlamentul**

**Director General,**

**Cristina Elena DUMITRESCU**

**Direcția Generală Management Financiar, Investiții și Logistică**

**Director General,**

**Angela – Maria PRIOTEASA**

**Administrația Națională de Meteorologie**

**Director General,**

**Elena MATEESCU**